陳情上鄭主司
作者：顧非熊
朝代：唐

paragraphs: 登第久無緣，歸情思渺然。
藝慙公道日，身賤太平年。
未識笙歌樂，虛逢歲月遷。
羈懷吟獨苦，愁眼媿花妍。
求達非榮己，修辭欲繼先。
秦城春十二，吳苑路三千。
茅屋山嵐入，柴門海浪連。
遙心猶送鴈，歸夢不離船。
時節思家夜，風霜作客天。
庭闈乖旦暮，兄弟阻團圓。
朝乏新知己，邨荒舊業田。
受恩期望外，效死誓生前。
願察爲裘意，彷徉和角篇。
懇情今吐盡，萬一冀哀憐。